Moord op leerkrag: Beskuldigde wil homself verdedig | Netwerk24
Deur Marietie Louw-Carstens 30 April 2021 16:45
Die vermeende moordenaar van 'n onderwyseres van Johannesburg wie se lyk vandeesweek in 'n vlak graf gekry is, gaan homself in die hof verteenwoordig.
Lucky Mshubi (36) het Vrydag in die landdroshof in Lenasia verskyn in verband met die moord op Naadira Vanker (31) en ook aangedui hy gaan nie om borgtog aansoek doen nie.
Naadira Vanker (31), 'n onderwyseres van Johannesburg, is vermoor.
Haar lyk is Dinsdagaand in 'n vlak graf by 'n sinkhut in die Phumlamqashi- informele nedersetting naby Lenasia gekry.
Mshubi is dieselfde aand deur die polisie in hegtenis geneem.
Vanker is verlede Donderdag omstreeks 06:00 in haar woonstel in Grosvenorstraat, Lenasia-Suid, oorval. Nadat sy glo aangerand is, is sy uit haar woonstel ontvoer en in haar motor geboender.
Haar Honda Accord-motor is later dieselfde dag verlate in Ennerdale in die suide van Johannesburg gekry. Daar was geen teken van haar nie.
Vanker was 'n onderwyseres aan die Progress Primary School in Lenasia.
Die polisie, Vanker se familie en die gemeenskap van Lenasia het sedert haar ontvoering sonder ophou na haar gesoek. Pamflette met foto's en inligting van haar is wyd op sosiale media versprei.
Die polisie het inligting opgevolg wat hulle Dinsdagaand na die sinkhut in die informele nedersetting gelei het. Mshubi is in hegtenis geneem en het glo die vlak graf waar Vanker begrawe is aan die polisie uitgewys.
Die vermoorde Naadira Vanker (31).
Phindi Mjonondwane, woordvoerder van die nasionale vervolgingsgesag (NVG) in Gauteng, sê Mshubi het op aanklagte van moord, huisbraak met die opset om te roof, roof met verswarende omstandighede, ontvoering en dwarsboming van die gereg in die hof verskyn.
Mjonondwane sê die staat voer aan dat Mshubi glo beplan het om Vanker te ontvoer. Luidens die klagstaat het hy glo self 'n vlak graf in sy erf gegrawe waar hy Vanker begrawe het.
'n Lykskouing sal bepaal presies hoe Vanker dood is.
Mshubi het aan die hof gesê hy wil nie nou om borgtog aansoek doen nie. Hy het ook aan die hof gesê dat hy homself sal verdedig. Hy moet op 26 Junie weer in die landdroshof in Lenasia verskyn.
Kapt. Mavela Masondo, polisiewoordvoerder in Gauteng, het gesê daar word na nog 'n man gesoek wat glo by die ontvoering en moord op Vanker betrokke was.
'n Familielid van Vanker het aan 'n plaaslike radiostasie gesê dat twee van haar vier kinders glo aangerand is toe daar by die woonstel ingebreek is. Die geskokte kinders het na 'n familielid van hulle se nabygeleë huis gehardloop en vertel wat gebeur het.